
HOTĂRÂRE

cu privire la monitorizarea difuzării publicității

în serviciile de programe „Radio Moldova” și „Moldova 1”
În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza

p.42 lit.d), m) şi o) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,

în urma examinării Raportului de monitorizare privind difuzarea publicității în serviciile de programe „Radio Moldova” și „Moldova 1” al Asociației Presei Electronice APEL „Contribuţii la edificarea serviciului public naţional de radio şi televiziune” pentru perioada 1-30 septembrie 2011, prezentat de Directorul executiv al Asociației Presei Electronice APEL, dl Ion BUNDUCHI,
Consiliul de Observatori

HOTĂRĂŞTE:

1. Se ia act de Raportul de monitorizare privind difuzarea publicității în serviciile de programe „Radio Moldova” și „Moldova 1” al Asociației Presei Electronice APEL „Contribuţii la edificarea serviciului public naţional de radio şi televiziune” pentru perioada 1-30 septembrie 2011.

2. Anexa Raportul de monitorizare „Contribuţii la edificarea serviciului public naţional de radio şi televiziune este parte integrantă a prezentei hotărâri.
3. Prezenta hotărâre intră în vigoare în ziua adoptării.

Prezenta hotărâre a fost adoptată cu votul a 6 membri ai Consiliului de Observatori.

Preşedintele

Consiliului de Observatori                                                       Eugeniu Rîbca

Secretarul şedinţei

Consiliului de Observatori                                                      Viorica Bogatu

Anexă

„Contribuţii la edificarea serviciului public naţional

de radio şi televiziune”
Raport de monitorizare 

Perioada: 01 – 30 septembrie 2011
Proiect realizat de Asociatia Presei Electronice cu sprijinul Fundaţiei Soros-Moldova 

     Chişinău - 2011

www.apel.md
1. CADRUL METODOLOGIC

Perioada: 01  –  30 septembrie 2011.
Obiectul monitorizării: publicitatea comercială, publicitatea socială, spoturile de autopromovare.
Scopul: a determina dacă publicitatea este difuzată în conformitate cu rigorile juridice.
Autorul monitorizării: Asociaţia Presei Electronice din Moldova.

GRILA DE MONITORIZARE:

Posturi monitorizate: Radio Moldova, Tv Moldova 1.
Subiecţi/aspecte monitorizate:

· Data şi ora plasării publicităţii (zile de lucru, week-end, prime-time, ore obişnuite);
· Tipul publicităţii (comercială, socială, spoturi de autopromovare);
· Durata publicităţii (fiecare spot, fiecare bloc, zilnic, lunar);
· Produsul promovat (mărfuri, servicii, propriile programe);
· Furnizorul de publicitate (agent economic, instituţii, radiodifuzorul public);
· Modul de plasare a publicităţii (anunţat, cu ginglu, fără ginglu);
· Locul plasării publicităţii (separat de programe, după știri, în interiorul programelor/filmelor);
· Limba publicităţii (română, rusă, alta).
Analiza cantitativă:

· Numărul spoturilor de publicitate în bloc/zi/lună;

· Volumul de timp rezervat publicităţii într-o oră/zi/lună;
· Numărul furnizorilor de publicitate.
Analiza calitativă:

· Prezentarea publicităţii (anunţat/neanunţat);

· Poziţionarea publicităţii (cu respectarea legislaţiei/cu încălcarea legislaţiei);

· Produs promovat în publicitate (permis de legislaţie/nepermis de legislaţie).
I. Radio Moldova

1.1. În luna septembrie, la Radio Moldova au fost monitorizate 790 de spoturi de publicitate, difuzate, preponderent, în ore de maximă audienţă.
Numărul spoturilor de publicitate comercială a constituit 449. Spoturi de publicitate socială au fost 202, iar 140 – spoturi de autopromovare a produselor informaţionale proprii (vezi Diagrama 1). 

Diagrama 1

Ca durată, toate spoturile publcitare difuzate în luna septembrie au cuprins 35.647 secunde, sau aproape 10 ore. Spoturile de publicitate comercială au ocupat un volum mai mic de timp în comparaţie cu celelalte două tipuri de spoturi (vezi Diagrama 2). 

Diagrama 2

Durata medie a unui spot de publicitate comercială a fost egală cu ceva mai mult de 20 de secunde; a unui spot de publicitate socială – cu 50 de secunde, iar a unui spot de promovare – cu 111 secunde.

Ca număr spoturile de publicitate comercială au constituit mai mult de jumătate (56%) din numărul total, iar ca durată – ceva mai mult de o pătrime (28%) din durata totală (vezi Diagramele  3 şi 4).
Diagrama 3

Diagrama 4

În medie pe zi în luna septembrie, în prime time, au fost difuzate 26 de spoturi publicitare de toate tipurile cu o durată cumulată de 20 de minute. În 7 zile din cele 30 ale lunii, numărul spoturilor publicitare au constituit mai puţin de 20. Cele mai puţine ca număr spoturi publcitare au fost difuzate pe 5 şi 6 septembrie – câte 14 (vezi Diagrama 5).

 Diagrama 5

În medie pe zi, în prime time, Radio Moldova a difuzat în luna septembrie câte 15 spoturi de publicitate comercială. În 16 zile ale lunii numărul de spoturi de publicitate comercială a fost sub cel al mediei zilnice (vezi Diagrama 6).

Diagrama 6 

Ca volum cumulat de timp publicitatea comercială pe zile a fost repartizată foarte neuniform. În 5 zile din 30 – pe 5, 6, 7, 27 şi 28 septembrie – publicitatea comercială a ocupat un spaţiu de timp absolut insignifiant (vezi Diagrama 7).
Diagrama 7 

Conform legislaţiei în vigoare, la radio, orele de maximă audienţă sunt considerate cele cuprinse între 6.00-13.00 şi 17.00-20.00 zilnic ori, altfel spus, 10 ore pe zi. Volumul maxim de publicitate comercială/socială permis într-o oră este de 12 minute. Astfel, Radio Moldova putea utiliza pentru difuzarea publicităţii comerciale/sociale în luna septembrie, cumulat, 3600 de minute. A utilizat, însă, 333 de minute, ceea ce constituie 9 la sută din volumul permis de legislaţie (vezi Diagramele 8 şi 9).

Diagrama 8

Diagrama 9

Monitorii nu cunosc tarifele pentru publicitatea comercială/socială de la Radio Moldova, dar, la modul teoretic, au făcut următoarele calcule: dacă un minut de publicitate comercială ar costa 30 de euro, iar unul de publicitate socială – 15 euro, atunci, încasările în luna septembrie ar fi constituit 7455 euro (164 min X 30 = 4920 euro/luna publicitate comerciala + 169 min X 15 = 2535 euro/luna publicitate sociala). Dacă asemene încasări ar fi constante, Radio Moldova ar obţine într-un an 1.431.360 lei (cursul 1 euro = 16 lei).
Radio Moldova a plasat publicitatea separat de programe, de regulă, după buletine de ştiri. Publicitatea comercială/socială a fost difuzată cu respectarea rigorilor legale.
În luna septembrie furnizori de publicitate au fost: Orange, Agenţia SUA pentru Dezvoltare, Moldexpo, Lucoil, Mobisbanca, Agenţia Naţională pentru Ocuparea Forţei de Muncă. În prime time spoturile publicitare au fost realizate şi difuzate în limba română.

Spoturile de publicitate au fost repartizate neuniform. Numărul acestora, plasat în prima parte a zilei (prime time 1) l-a depăşit vădit pe cel plasat în partea a doua a zilei (prime time 2) (vezi Diagrama 10).

Diagrama 10

Repartizarea spoturilor pe tipuri de publicitate este prezentată în Diagramele 11-13.

Diagrama 11

Diagrama 12

Diagrama 13

Concluzii şi recomandări

· Radio Moldova a difuzat publicitatea comercială/socială cu respectarea normelor juridice.

· Publicitatea comercială/socială la Radio Moldova a cuprins un volum de timp insignifiant.

· În luna septembrie numărul furnizorilor de publicitate la Radio Moldova a fost unul foarte redus. În cele mai dese cazuri publicitatea a fost difuzată în prima jumătate a zilei.

· Volumul de timp legal permis pentru plasarea publicităţii este explorat în mică măsură, fapt ce indică asupra necesităţii de a fortifica activitatea subdiviziunii responsabile de atragerea publicităţii.

· Este necesară o repartizare mai echilibrată a tipurilor de publicitate pe parcursul zilei de emisie.
Tv Moldova 1

În luna septembrie la Tv Moldova 1 au fost monitorizate 2570 de spoturi publicitare, dintre care 1614 spoturi de publicitate comercială, 255 spoturi de publicitate socială şi 701 spoturi de autopromovare a produselor informaţionale proprii (vezi Diagrama 1).
În perioada de referinţă la Tv Moldova 1 au plasat publicitate comercială peste 30 de furnizori de publicitate, inclusiv 4 bănci.
Diagrama 1

Durata cumulată a spoturilor publicitare a constituit 84.270 de secunde, sau peste 23 de ore. Din respectivul spaţiu partea cea mai mare a ocupat-o publicitatea comercială şi spoturile de autopromovare (vezi Diagrama 2). Spoturile de autopromovare au vizat aproape 20 de cicluri de emisiuni, iar cel mai des – „Moldova în direct” şi „Mesager”. Alte cicluri promovate cu regularitate: „Natura în obiectiv”, „O seară în familie”, „Erudit cafe”, „Bună dimineaţa”. Cicluri promovate cu mai puţină regularitate sau ocazional: „Casa mea”, „Vector european”, „Bună seara”, „Fii tânăr”, „Ştiinţă şi inovare”, „Povestea de seară”. De remarcat promovarea ciclurilor destinate etniilor minoritare „Svitanok” şi „Sub acelaşi cer”.

Diagrama 2  

Numeric, spoturilor de publicitate comercială le-a revenit aproape două treimi din total (63%), iar ca volum de timp – aproape jumătate (48%) (vezi Diagramele 3 şi 4). Cel mai preferat spaţiu de plasare al publicităţii comerciale a fost intervalul 20.00 – 22.00 care, de regulă, a cuprins de cele mai multe ori peste zece spoturi publicitare.

Diagrama 3 

Diagrama 4

În medie pe zi, în intervalul monitorizat în luna septembrie, Tv Moldova 1 a difuzat câte 85 de spoturi publicitare, dintre care 53 – spoturi de publicitate comercială. În jumătate din zilele lunii septembrie datele respective au fost sub medie (vezi Diagramele 5 şi 6).

Diagrama 5

Diagrama 6

Ca volum publicitatea comercială a fost repartizată pe zile neuniform. Cel mai scăzut volum de publicitate comercială a fost atestat în primele 5 zile ale lunii (vezi Diagrama 7).

Diagrama 7

În marea majoritate a cazurilor spoturile publicitare la Tv Moldova 1 au fost difuzate cu ginglu, în blocuri separate şi după ediţiile informative. Publicitatea difuzată în interiorul emisiunilor sau în interiorul filmelor a constituit valori insignifiante (vezi Diagramele 8 şi 9).

Diagrama 8

Diagrama 9

Repartizarea pe zile a spoturilor de publicitate este reprezentată în Diagrama 10.

Diagrama 10 

Din numărul total de spoturi publicitare, trei pătrimi au fost realizate în limba română (vezi Diagrama 11).

Diagrama 11

Potrivit legislaţiei audiovizuale, orele de maximă audienţă la tv le constituie cele din intervalul 06.00-09.00; 19.00-23.00, deci, 7 ore pe zi. Legislaţia cu privire la publicitate (comercială/socială) permite a plasa în fiecare oră 12 minute. Altfel spus, Tv Moldova 1 putea utiliza legal, în luna septembrie, 2520 de minute rezervate publicităţii comerciale/sociale. În realitate, acest spaţiu a fost explorat în proporţie de o treime (vezi Diagramele 12 şi 13).

Diagrama 12

Diagrama 13

Monitorii nu cunosc tarifele pentru publicitatea comercială/socială de la Tv Moldova 1, dar, la modul teoretic, au făcut următoarele calcule: dacă un minut de publicitate comercială ar costa 400 de euro, iar unul de publicitate socială – 200 de euro, atunci, încasările în luna septembrie ar fi constituit 303.800 euro (683 min X 400 = 273.200 euro/luna publicitate comerciala + 153 min X 200 = 30.600 euro/luna publicitate sociala). Dacă asemene încasări ar fi constante, Tv Moldova 1 ar obţine într-un an 58.329.600 lei (cursul 1 euro = 16 lei)

Concluzii şi recomandări:

· În majoritatea covârşitoare a cazurilor Tv Moldova 1 a difuzat publicitatea cu respectarea normelor legale;
· În luna septembrie Tv Moldova 1 a contractat publicitate comercială/socială de la un număr important de furnizori;

· Spaţiul legal permis pentru publicitatea comercială/socială a fost explorat în luna septembrie în proporţie de o treime. Acest fapt sugerează rezervele care pot fi valorificate prin eficientizarea activităţii subdiviziunii responsabile de atragerea publicităţii.

